38 ຄົນເສຍຊີວິດ ໃນການປະທະກັນ ຮອບໃໝ່ໃນເຢເມນ
ພວກກໍາລັງຮັກສາຄວາມປອດໄພລັດຖະບານ ແລະກໍາລັງຂອງຫົວໜ້າ ຊົນເຜົ່າກຸ່ມນຶ່ງ ປະທະກັນອີກ.
ການປະທະກັນຮອບໃໝ່ໄດ້ເກີດຂຶ້ນໃນເຢເມນລະຫວ່າງກໍາ ລັງຮັກສາຄວາມປອດໄພຂອງລັດຖະບານ ແລະພວກຈົງຮັກ ພັກດີຕໍ່ຫົວໜ້າຊົນເຜົ່າທີ່ມີອໍານາດຫລາຍຄົນນຶ່ງ ພວກເຫັນເຫດການແຈ້ງໃຫ້ຊາບວ່າ ໄດ້ຍິນສຽງປືນດັງຂຶ້ນ ໃນນະຄອນຫລວງ Sana’a ໃນວັນພຸດມື້ນີ້ ນຶ່ງມື້ຫລັງຈາກ ມີການສູ້ລົບກັນລະຫວ່າງສອງຝ່າຍ ຊຶ່ງໄດ້ເຮັດໃຫ້ປະຊາຊົນເສຍຊີວິດໄປ 38ຄົນນັ້ນ ອົງການຂ່າວ Reuters ອ້າງຄໍາເວົ້າຂອງປະທານາທິບໍດີ Ali Abdullah Saleh ທີ່ກ່າວວ່າ ທ່ານຈະບໍ່ຖືກແກ່ດຶງເຂົ້າໄປສູ່ສົງຄາມກາງເມືອງ ເຖິງແມ່ນໄດ້ມີການປະທະກັນກັບ Sheikh Sadeq al-Ahmar ຫົວໜ້າຊົນເຜົ່າ Hashid ນັ້ນກໍຕາມ ໃນວັນອັງຄານວານນີ້ ພວກກໍາລັງທີ່ຈົງຮັກພັກດີຕໍ່ທ່ານ al-Ahmarໄດ້ເຂົ້າຄວບຄຸມຕຶກອາຄານຫລາຍຫລັງໃນນະຄອນຫລວງ Sana’a ໃນຂະນະທີ່ກໍາລັງຂອງປະທານາທິບໍດີ ຊາເລ ຍິງປືນຄົກໃສ່ບ້ານພັກຂອງຫົວໜ້າຊົນເຜົ່າຝ່າຍຄ້ານຄົນນີ້ ບັນດາເຈົ້າໜ້າທີ່ການແພດກ່າວວ່າ ພວກຈົງຮັກພັກດີຕໍ່ຜູ້ນຳຊົນເຜົ່າ 24 ຄົນເສຍຊີວິດໃນການກໍ່ຄວາມວຸ້ນວາຍຂຶ້ນໃນວັນອັງຄານວານນີ້ ບັນດາເຈົ້າໜ້າທີ່ລັດຖະບານແຈ້ງໃຫ້ຊາບວ່າ ທະຫານ 14 ຄົນເສຍຊີວິດ ການຕັດສິນໃຈຂອງຫົວໜ້າຊົນເຜົ່າໃຫ້ພວກສະໜັບສະໜຸນທ່ານເຂົ້າ ພົວພັນໃນການສູ້ລົບ ກັບກໍາລັງຂອງຝ່າຍລັດຖະບານ ເປັນຂີດໝາຍແຫ່ງການເພີ່ມທະວີຄວາມຮຸນແຮງຂຶ້ນໃນ ການລຸກຮືຂຶ້ນຕໍ່ຕ້ານລັດຖະບານມາໄດ້ເກືອບ 4 ເດືອນແລ້ວໃນເຢເມນນັ້ນ